फिल्म इंडस्ट्री में यौन उत्पीड़न का मुद्दा काफी लंबे समय से उठाया जाता रहा है। हाल ही में टॉलीवुड एक्ट्रेस श्री रड्डी ने अपने साथ यौन उत्पीड़न का आरोप लगाते हुए 'कास्टिंग काउच' के खिलाफ प्रदर्शन किया था। वह तेलुगु फिल्म चेंबर ऑफ कॉमर्स के सामने सड़क पर अर्धनग्न होकर बैठ गई थीं। इस दौरान उन्होंने मीडिया से बातचीत में आरोप लगाया था कि तेलुगु फिल्म इंडस्ट्री के लोगों ने उनका यौन उत्पीड़न किया है। रेड्डी का कहना था कि फिल्मों में काम देने के बदले में साथ सोने की मांग रखी जाती है। उन्होंने उस वक्त किसी का नाम तो नहीं लिया था, लेकिन बाद में नाम लिए। एक टीवी चैनल से इंटरव्यू के दौरान रेड्डी ने आरोप लगाया था कि सुरेश बाबू के बेटे अभिराम दग्गुबाती ने उनका यौन शोषण किया है। रेड्डी के इन गंभीर आरोपों और विरोध करने के तरीके ने सनसनी फैला दी थी। फिल्म इंडस्ट्री से जुड़े कुछ लोगों ने उनका साथ दिया तो कुछ ने उनकी आलोचना भी की। इन सबके बीच एक बात उल्लेखनीय है कि श्री रेड्डी से पहले भी कई एक्ट्रेसेस यौन उत्पीड़न के खिलाफ आवाज उठा चुकी हैं। आइए, जानते हैं ऐसी ही साउथ एक्ट्रेसेस के बारे में।